ซื้อเก็งสั้นรายตัวหากไม่มีความเสี่ยงเรื่องเกาหลีเหนือ
ทิศทางตลาดหุ้นในสัปดาห์ที่ผ่านมากลับมาปรับตัวขึ้นแรง แม้ว่าประเด็นในเรื่องเกาหลีเหนือจะกดดันตลาด แต่ตลาดหุ้นไทยสามารถปรับตัวขึ้นได้จากแรงซื้อของสถาบันในประเทศเป็นหลัก ในขณะที่ทิศทางตลาดหุ้นสหรัฐปรับตัวขึ้นจากเรื่องผลประกอบการและรายงานผลการประชุมเฟดย้อนหลังไม่ได้ส่งผลลบต่อตลาดหุ้นเท่าตลาดทองคำ แม้ว่าจะมีกรรมการบางส่วนเสนอให้หยุดและยกเลิกทำ QE ก่อนกำหนดหากเศรษฐกิจฟื้นตัว โดยตลาดเชื่อว่าในทางปฏิบัติยังทำได้ยากเนื่องจากตัวเลขการจ้างงานนอกภาคเกษตรล่าสุดออกมาแย่ ทำให้โดยรวมตลาดหุ้นส่วนใหญ่ยังคงแกว่งตัวขึ้น
17 เม.ย. 2556

ทิศทางตลาดหุ้นในสัปดาห์ที่ผ่านมากลับมาปรับตัวขึ้นแรง แม้ว่าประเด็นในเรื่องเกาหลีเหนือจะกดดันตลาด แต่ตลาดหุ้นไทยสามารถปรับตัวขึ้นได้จากแรงซื้อของสถาบันในประเทศเป็นหลัก ในขณะที่ทิศทางตลาดหุ้นสหรัฐปรับตัวขึ้นจากเรื่องผลประกอบการและรายงานผลการประชุมเฟดย้อนหลังไม่ได้ส่งผลลบต่อตลาดหุ้นเท่าตลาดทองคำ แม้ว่าจะมีกรรมการบางส่วนเสนอให้หยุดและยกเลิกทำ QE ก่อนกำหนดหากเศรษฐกิจฟื้นตัว โดยตลาดเชื่อว่าในทางปฏิบัติยังทำได้ยากเนื่องจากตัวเลขการจ้างงานนอกภาคเกษตรล่าสุดออกมาแย่ ทำให้โดยรวมตลาดหุ้นส่วนใหญ่ยังคงแกว่งตัวขึ้น
ทิศทางในสัปดาห์นี้ ยังคงให้ติดตามประเด็นเรื่องเกาหลีเหนือ หากในช่วงสงกรานต์ไม่มีการปะทะกันหรือซ้อมรบที่เสี่ยงต่อการปะทะกัน คาดว่านักลงทุนที่รอซื้อจะกลับเข้าตลาดอีกครั้ง โดยเน้นหุ้นเฉพาะกลุ่ม ไม่ว่าจะเป็นกลุ่มรับเหมาก่อสร้าง กลุ่มเหล็ก และกลุ่มที่คาดว่าผลประกอบการไตรมาส 1 จะออกมาดีจะเป็นเป้าหมายของการซื้อ
ประเด็นเรื่องเกาหลีเหนือแม้ว่าจะเป็นความเสี่ยงหลักของตลาด แต่ที่ผ่านมาเกาหลีเหนือจะข่มขู่เช่นนี้มาโดยตลอดและยังไม่ได้มีการดำเนินการ ซึ่งเราเชื่อว่าหลังจากวันที่ 15 เม.ย.ไปแล้วหากไม่มีการปะทะกัน ความกังวลในเรื่องนี้จะลดลงไป
ในทางปฏิบัติชาวจีนที่อาศัยอยู่ในเกาหลีใต้กว่า 2 แสนคน จะเป็นอีกแรงกดดันต่อเกาหลีเหนือไม่ให้ดำเนินการที่รุนแรง เนื่องจากเกาหลีเหนือได้รับการสนับสนุนจากจีนในช่วงทศวรรษที่ผ่านมา หากโจมตีเกาหลีใต้จะกระทบต่อความสัมพันธ์กับจีน โดยการเคลื่อนย้ายชาวจีนที่อยู่ในเกาหลีใต้ออกจะเป็นสัญญาณที่สำคัญของการปะทะกัน
ในเชิงเทคนิคตลาดมีแนวต้านหลักที่บริเวณ 1,540 จุด หากสามารถยืนเหนือได้ จะพ้นกรอบการแกว่งตัวลงเพื่อปรับตัวขึ้นทดสอบ 1,560-1,570 จุด ในขณะที่แนวรับหลักของตลาดหุ้นอยู่ที่ 1,450 จุด
ด้านแนวโน้มราคาทองคำ สัปดาห์ที่ผ่านมาปรับตัวลงมาแรง หลังจากที่ผลการประชุมเฟดย้อนหลังมีกรรมการบางท่านเสนอให้หยุดและยกเลิกการทำ QE ก่อนกำหนด
ส่งผลให้ราคาทองคำที่เคยได้รับประโยชน์ในประเด็นเรื่อง QE โดยตรงมีแรงเทขายออกมา นอกจากนี้ โกลด์แมน แซคส์ วาณิชธนกิจที่มีอิทธิพลต่อราคาสินค้าโภคภัณฑ์มากได้ปรับราคาเป้าหมายลง ทำให้ภาพรวมตลาดทองคำอ่อนตัวลง
อย่างไรก็ตาม เราประเมินว่ากรรมการเฟดที่มีบทบาทสูงใน FOMC ไม่ว่าจะเป็นประธานเฟดและรองประธานเฟดจะยังคงยืนยันในการทำ QE ต่อไป และตัวเลขการจ้างงานนอกภาคเกษตรที่ออกมาต่ำกว่าคาดมาก (ตลาดคาดไว้ว่าจะเพิ่มขึ้น 2 แสนตำแหน่ง ออกมาเพิ่มขึ้นเพียง 8.8 หมื่นตำแหน่ง) จะเป็นตัวเลขที่ถูกอ้างอิงในการคงมาตรการ QE ทำให้ราคาทองคำในที่สุดมีโอกาสรีบาวด์ โดยเฉพาะการแถลงของประธานเฟดในโอกาสต่างๆ
ทางเทคนิคราคาทองคำมีแนวรับหลักที่บริเวณ 1,550 เหรียญสหรัฐ หากอ่อนตัวลงหลุดต่ำกว่ามีโอกาสทำจุดต่ำสุดใหม่ ในขณะที่การปรับตัวขึ้นมีแนวต้านหลักที่บริเวณ 1,585 เหรียญสหรัฐ ที่เป็นแนวต้านหลัก หากสามารถยืนเหนือได้ทิศทางระยะสั้นจะกลับมาเป็นการแกว่งตัวขึ้นต่อ โดยมีเป้าหมายถัดไปที่บริเวณ 1,615 เหรียญสหรัฐ
กลยุทธ์การลงทุน แนะนำให้นักลงทุนซื้อหุ้นหากไม่มีการปะทะกันระหว่างเกาหลีเหนือและเกาหลีใต้ โดยหุ้นกลุ่มที่น่าสนใจจะเป็นหุ้นในกลุ่มรับเหมาก่อสร้างเช่นเดียวกับสัปดาห์ก่อน ไม่ว่าจะเป็น CK, ITD, STEC, UNIQ ในขณะที่หุ้นกลุ่มเหล็กทาง KGI ประเมินว่ากำไรในไตรมาส 1 จะออกมาดีเป็นประวัติการณ์ โดยหุ้นเด่นในกลุ่มนี้ ได้แก่ TMT, CSP